இனி இப்பொழிப்புரையை வடநூலார் வார்த்திகம் என்பர். பொழிப்பு எனினும் காண்டிகை எனினும் ஒக்கும். பொழிப்புரை இருவகைப்படும்; அது முன்னர்க்கூறுதும். நூல்உணர்த்தல் உயர்சிவஞானபோதம் என்றது, ஏனை மூன்றுபாதத்தை ஆராயும் நூல்கட்கு மேற்பட்ட சிவஞானபோதம் என்றவாறு; எனவே, அந்நூல்கள் உணர்ந்த பின்னர், இந்நூல் கேட்கற்பாற்று என்பது பெற்றாம்; பெறவே, முன்னர்த்தீக்கையுற்றுச் சிவாகமங்களை ஓதி, அதன்பின் ஏனை மூன்று பாதங்களை ஆராயும் நூலை முறையே கேட்டு அவ்வாறு ஒழுகி, மனந்தூயராய் நித்தியாநித்திய உணர்வுதோன்றிப், பிறவிக்கு அஞ்சி வீடுபேற்றின் அவா மிக்குண்டாயவழி, அவர்க்கு இந்நூலை உணர்த்துக என்பது போந்ததெனக் கொள்க. அற்றேல், முற்பிறவியிற் சரியை, கிரியை யோகங்களைச் செய்து முற்றுப்பெற்று அறியாமையின் நீங்கினார்க்கு இப்பிறவியின் அவை செய்யவேண்டாமையிற், சரியைநூல் முதலிய மூன்றும் ஆராய்ந்தபின்னர் இந்நூல் கேட்கற்பாற்றென்பது ஒருதலையன்றால் எனின், அற்றன்று; “ஆலயந்தானு மரனெனத்தொழுமே” எனவும், “மண்முதனாளம்” எனவும், “குண்டலியிற் செய்தோமங் கோதண்டஞ் சானிக்கில்” எனவும் கூறுதலின் ஞானநிலையின் நிற்போர்க்கும் மயர்வறுத்தற்குச் சாதகமாகச் சரியை முதலியன செய்யவேண்டுதலின்,அந்நூல்கள் ஒருதலையான் முன்னர் ஆராய வேண்டுமென்க. அகன்ற, புனைந்த என்னும் பெயரெச்சங்கள் முறையே காரியப்பெயரும், ஏதுப்பெயரும் கொண்டு முடிந்தன. சிறப்புப் பாயிரம் உணர்த்துவன  ‘உயர் சிவஞானபோதம்’ என்பதனால் யாப்பும் கேட்போரும் நுதலியபொருளும் நூற்பெயரும்,  ‘நாடித் தீர்ந்து கண்டு மயர்வற’ என்பதனால் நுதலிய பொருளின் வகையும் பயனும்,  ‘நந்தி முனிகணத்து அளித்த’ என்பதனால் வழியும், ’வெண்ணெய்ச்சுவேதவனன் மெய்கண்டதேவன்’ என்பவற்றால் ஆக்கியோன் பெயரும், தமிழ் வழங்கு நிலமே இந்நூல் வழங்கு நிலமென எல்லையும் உணர்ந்துகொள்க. ஈண்டுக் கூறும் பயன் முதலாயின ஏனையாகமங்களுக்கு ஏலாமையின், இவ்வொருநூற்கே சிறப்புப்பாயிரம் ஆயவாறு உணர்க. வடநூலார் யாப்பை ‘ஆநந்தரியம்’ என்றும், நுதலிய பொருளை ‘விடயம்’ என்றும், கேட்போரை ‘அதிகாரிகள்’ என்றும், பயனைப் ‘பிரயோசனம்’ என்றும் கூறுப. யாப்புச் சம்பந்தம் என்பாரும் உளர். இஃதறியாது வழியின் வகையாய் அடங்கும் தொகுத்தல் முதலியவற்றை யாப்பு என்றும், நூல் அரங்கேறும் அவைக்களத்துள்ளோரைக் கேட்போர் என்றும் உரைப்பார் உரையெல்லாம் போலியென்பதும் பிறவும் தொல்காப்பியப் பாயிர விருத்தியுள் விரித்துரைத்தாம். ஆண்டுக்காண்க. ஆகமங்களைப் பிரமாணங்களாக ஏற்றுக்கொள்ளலாமா?